**Pasākumā „Uzņēmēju dienas Latgalē 2015” informēs par Tehnoloģiju Attīstības un Inovāciju Infrastruktūras Centru vajadzību priekšizpēti**

**Š. g. 18. septembrī, Daugavpils Olimpiskajā centrā, Stadiona ielā 1, plkst. 12:30 Baltijas Inovatīvo pētījumu un tehnoloģiju institūts (BIRTI) „Uzņēmēju dienas Latgalē 2015” ietvaros stāstīs par Tehnoloģiju Attīstības un Inovāciju Infrastruktūras Centru vajadzību priekšizpēti un to pielāgošanu Latvijas tautsaimniecības interesēm.**

*„Pasākuma mērķis ir aicināt uzņēmumus veidot informācijas apmaiņu, meklēt iespējas sadarboties gan uzņēmumiem savā starpā, gan ar pašvaldībām, gūt jaunu pieredzi un popularizēt sasniegto. 18. septembrī notiks biznesa iespēju forums ar Ekonomikas ministrijas, Zemkopības ministrijas un Vides aizsardzības un reģionālās attīstības ministrijas pārstāvju ziņojumiem par iespējām izmantot Eiropas fondu līdzekļus nākamajā plānošanas periodā. Tiks sniegta informācija par sadarbības iespējām ar zinātniskajām institūcijām (BIRTI), kā arī apmeklētāji varēs iepazīties ar tirdzniecības tīkla ELVI sadarbības priekšlikumiem,”* informē Latvijas Tirdzniecības un rūpniecības kamera (LTRK) Latgales reģiona padomes priekšsēdētājs Andrejs Jermolajevs.

Pasākuma ietvaros jaunie eksakto jomu zinātnieki vēstīs par projekta mērķiem un prezentēs Latvijas uzņēmēju aptaujai izstrādāto anketu. Pēc pasākuma iespējamas individuālas tikšanās par sadarbību jaunu produktu izstrādē.

*„Kombinējot anketēšanu un sarunas ar uzņēmējiem un ņemot vērā apkopoto informāciju, mēs izveidosim tehnoloģiju attīstības un inovāciju infrastruktūras centrus. Zinātnieku un uzņēmēju sadarbība dos būtisku ieguldījumu tautsaimniecībai, radot produktus ar augstu pievienotu vērtību”,* uzsver LU rektors Indriķis Muižnieks.

Divu dienu garumā pasākuma apmeklētājiem būs iespēja apmeklēt Latgales novadu uzņēmumu piedāvājumu izstādi, kurā dalību pieteikuši vairāk nekā 100 uzņēmumi. Notiks uzņēmumu prezentācijas, produkcijas degustācijas,  pakalpojumu reklamēšana un paraugdemonstrējumi. Ar pasākuma programmu varat iepazīties Daugavpils pilsētas mājaslapā: <http://www.daugavpils.lv/lv/531>

**Informācijai:**

Atbilstoši Latvijas Pētniecības un inovāciju stratēģiskās padomes (LPISP) dotajam uzdevumam noris inovāciju infrastruktūras klasteru priekšizpēte ar mērķi sadarbībā ar Latvijas zinātniskajām institūcijām izveidot tehnoloģiju attīstības un inovācijas infrastruktūras centrus Latvijā šādos viedās specializācijas virzienos, kuros apvienojušies 85% no zinātniskajām institūcijām Latvijā:

* ***BioPharmAlliance****–* biomedicīnā un farmācijā;
* ***NanoTechEnergy****–*materiālzinātnēs, enerģētikā, radiācijas ķīmijā un šķidro metālu tehnoloģijās;
* ***BaltSmartTech****–*viedajās inženierzinātnēs un IKT;
* ***Bioekonomika****–* vietējo resursu ilgtspējīga izmantošana.

Kopumā Inovāciju infrastruktūras klasteru priekšizpētes darba grupa anketēs vismaz 500 Latvijas uzņēmumus. Aptauja turpināsies līdz šā gada beigām, aicinām ikvienu uzņēmēju iesaistīties un izvērtēt iespēju sadarboties ar zinātniekiem, lai kopīgi strādātu pie jauniem un inovatīviem produktiem.

Anketa pieejama arī internetā, biedrības BIRTI mājaslapā: <http://www.birti.eu/lv/aptaujas-anketa>